Walter Rothholz (1893–1978)

Walter Rothholz (født 20. april 1893 i Stettin, Tyskland, død 1. november 1978) var en tyskfødt norsk jurist med doktorgrad (dr.jur.). Han var folkerettsekspert og arbeidet i ti år i det tyske utenriksdepartementet i mellomkrigstiden.

Rothholz ble gift med en norsk kvinne i 1936 og flyttet til Norge i 1939.«Tyske statsløse er blitt "tyske borgere" mot sin vilje.» VG, 30. oktober 1945, s.1. På grunn av sin jødiske bakgrunn ble han internert 26. oktober 1942 i Berg leir, og fra 2. desember på Grini. Han hadde tjenestegjort som offiser på tysk side under første verdenskrig og hadde god kjennskap til geografien i områdene der krigen i 1944–1945 gikk mot slutten, og holdt de andre fangene på Grini orientert om hva meldingene fra fronten betydde. Han ble evakuert til Sverige 2. mai 1945. Rothholz reddet trolig livet fordi hans kone ikke var jødisk og fordi han hadde en fjern slektning som var tysk general. Wilhelm Heilmann, en av de tyske vaktene på Grini, avslørte for Rothholz i 1942 eller 1943 at jødene deportert til Polen ble drept. I 1946 vitnet han om forholdene på Grini og Alfred Zeidlers atferd der. 

Rothholz vitnet i saken mot Hellmuth Reinhard i 1967.

Rothholz fikk norsk statsborgerskap og flyttet en stund etter krigen tilbake til Tyskland. Etter krigen engasjerte han seg i spørsmålet om flyktningenes situasjon, erstatningssaker for jødiske familier og folkerettslige spørsmål. Rett etter krigen arbeidet han noen år i det norske boligdirektoratet.

Sønnen Walter Rothholz ble født mens han satt internert.

Han ble dekortert med jernkorset for innsats som offiser på tysk side under første verdenskrig.

Verk
 Rothholz, W. (1950). Der Begriff der „protection juridique et politique“. Ein Beitrag zur Flüchtlingsfrage. Archiv des Völkerrechts, 2(4), 404-412.
 Rothholz, W. (1949). Finnlands völkerrechtliches Schicksal seit 1917. Archiv des Völkerrechts, 1(4), 450-470.

 Referanser 

Kategori:Personer fra Szczecin
Kategori:Norske jurister
Kategori:Tyskere fra første verdenskrig
Kategori:Tyskere fra andre verdenskrig
Kategori:Nordmenn fra andre verdenskrig
Kategori:Migranter fra Nazi-Tyskland
Kategori:Personer fra svensketrafikken 1940–1945
Kategori:Holocaust-overlevende
Kategori:Mottakere av Jernkorset (1914)
Kategori:Tysk militærpersonell (Hæren i Keiserrike)
Kategori:Tyske migranter til Norge